**Ministru kabineta noteikumu “Nelikumīga valsts atbalsta un procentu aprēķināšanas un iekasēšanas kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu “Nelikumīga valsts atbalsta un procentu aprēķināšanas un iekasēšanas kārtība” (turpmāk – Projekts) mērķis ir nodrošināt valsts atbalsta atgūšanas kārtību atbilstoši aktuālajam Eiropas Savienības normatīvajam regulējumam un Eiropas Savienības Tiesas atziņām valsts atbalsta kontroles jomā attiecībā uz piešķirto valsts atbalstu tiešo nodokļu atlaižu/atvieglojuma veidā likuma “Par nodokļu piemērošanu brīvostās un speciālajās ekonomiskajās zonās” (turpmāk – Likums) ietvaros. Mērķis sasniedzams ar jaunu Ministru kabineta noteikumu izstrādi. Projekts stāsies spēkā 2021. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz Likuma 8. panta devīto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020. gada 14. jūnijā Saeima pieņēma grozījumus Likumā, ar kuriem tai skaitā papildināja Likumu ar 8. panta astoto daļu, kas nosaka, ka “*ja nelikumīgs valsts atbalsts atgūstams par periodu, kas pārsniedz likuma "*[*Par nodokļiem un nodevām*](https://likumi.lv/ta/id/33946-par-nodokliem-un-nodevam)*"* [*23. panta*](https://likumi.lv/ta/id/33946-par-nodokliem-un-nodevam#p23) *otrajā daļā noteikto termiņu, zonas kapitālsabiedrība vai licencēta kapitālsabiedrība papildus šā panta piektajā un septītajā daļā minētajai summai attiecīgi iemaksā valsts un pašvaldības budžetā nelikumīgi saņemto valsts atbalstu kopā ar procentiem. Procentus aprēķina atbilstoši to likmēm, kuras publicē Eiropas Komisija saskaņā ar Komisijas 2004. gada 21. aprīļa regulas (EK) Nr.* [*794/2004*](http://eur-lex.europa.eu/eli/reg/2004/794/oj/?locale=LV)*, ar ko īsteno Padomes regulu (ES)* [*2015/1589*](http://eur-lex.europa.eu/eli/reg/2015/1589/oj/?locale=LV)*, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai 10. pantu, procentiem pieskaitot 100 bāzes punktus, ievērojot Komisijas 2004. gada 21. aprīļa regulas (EK) Nr.* [*794/2004*](http://eur-lex.europa.eu/eli/reg/2004/794/oj/?locale=LV)*, ar ko īsteno Padomes regulu (ES)* [*2015/1589*](http://eur-lex.europa.eu/eli/reg/2015/1589/oj/?locale=LV)*, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai 11. pantā noteikto procentu likmes piemērošanas metodi.*” Vienlaikus Likums tika papildināts ar deleģējumu Ministru kabinetam Likuma 8. panta devītajā daļā, kura izpildes termiņš noteikts Likuma Pārejas noteikumu 19. punktā – 2020. gada 31. decembris.  ***Par nelikumīgā valsts atbalsta atgūšanas pienākumu***  Ņemot vērā Eiropas Savienības tiesas 2019. gada 5. marta spriedumā Nr. C-349/17 noteiktās atziņas, Projektā iestrādātas nepieciešamās normas, kas nosaka kārtību, kādā jāatgūst nelikumīgo valsts atbalstu gadījumos, kad Eiropas Komisija nav pieņēmusi lēmumu par nelikumīga un nesaderīga ar Eiropas Savienības iekšējo tirgu atbalsta atgūšanu, bet nacionālā līmenī konstatēts valsts atbalsta noteikumu pārkāpums.  Saskaņā ar Padomes 2015. gada 13. jūlija Regulas (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (kodificēta redakcija) (OV L 248, 24.9.2015) (turpmāk – Padomes regula Nr. 2015/1589) 1. panta c) apakšpunktu ikviens jauna atbalsta pasākums, kas īstenots, nepaziņojot par to Eiropas Komisijai vai pirms apstiprinājuma saņemšanas, ir nelikumīgs. Saskaņā ar EST sprieduma Nr. C-349/17 86.-87.punktā minēto: *“[..] tikai tad, ja dalībvalsts veikts atbalsta pasākums atbilst attiecīgajiem Regulā Nr. 800/2008 paredzētajiem nosacījumiem, šī dalībvalsts var atsaukties uz iespēju tikt atbrīvotai no minētās regulas 3. pantā paredzētā paziņošanas pienākuma, un otrādi – valsts atbalstam, uz kuru šī regula neattiecas, joprojām ir piemērojams LESD 108. panta 3. punktā noteiktais paziņošanas pienākums. No tā izriet, ka – ja atbalsts ir piešķirts, piemērojot Regulu Nr. 800/2008, lai gan nosacījumi atbrīvojuma saņemšanai atbilstoši šai regulai nav izpildīti, – minētais atbalsts ir piešķirts, neizpildot paziņošanas pienākumu, un līdz ar to ir atzīstams par nelikumīgu.*”  Savukārt, saskaņā ar EST sprieduma Nr. C-349/17 rezolutīvās daļas 2. punktu: “*LESD 108. panta 3. punkts ir jāinterpretē tādējādi, ka atbilstoši šai tiesību normai valsts iestādei pašai pēc savas iniciatīvas ir jāatgūst atbalsts, kuru tā ir piešķīrusi, piemērojot Regulu Nr. 800/2008, ja vēlāk tā ir konstatējusi, ka šajā regulā paredzētie nosacījumi nav izpildīti.*” Ņemot vērā to, ka EST spriedums lietā ir par prejudiciālo jautājumu, ar kuru EST pēc būtības skaidro Eiropas Savienības tiesību normu, šim EST skaidrojumam ir atpakaļejošs spēks. Attiecīgi LESD 108. panta 3. punktā ietvertais pienākums dalībvalstij pēc savas iniciatīvas atgūt nelikumīgu valsts atbalstu ir spēkā no minētās normas pieņemšanas brīža, proti, visiem zonas un brīvostas pārvaldes noslēgtajiem līgumiem ieguldījumu vai paredzamo algu izmaksu veikšanu. No Eiropas Kopienu tiesas judikatūras izriet, ka atmaksājot nelikumīgo un nesaderīgo atbalstu, tā saņēmējs zaudē tās priekšrocības, kādas viņam bija attiecībā pret saviem konkurentiem tirgū, un ir atjaunota situācija, kāda pastāvēja pirms atbalsta piešķiršanas (sk. Eiropas Kopienu Pirmās instances tiesas sprieduma lietā C-348/93, Komisija pret Itāliju, [1995] ECR I-673, 27. punktu).Lai novērstu jebkādas finansiālas priekšrocības, kas izriet no nelikumīga atbalsta, par nelikumīgi piešķirtajām summām ir jāiekasē procenti. Šiem procentiem ir jābūt līdzvērtīgiem tām finansiālajām priekšrocībām, kas izriet no minēto līdzekļu pieejamības bez atlīdzības kādā noteiktā laika posmā(sk. Eiropas Kopienu Pirmās instances tiesas 1995. gada 8. jūnija sprieduma *Siemens*/*Komisija*, T-459/93 97.-101. punktu). Savukārt EST sprieduma Nr. C-349/17 142. punktā minēts: “*[..] gadījumā, ja valsts iestāde pati pēc savas iniciatīvas veic tā atbalsta atgūšanu, kuru tā ir kļūdaini piešķīrusi atbilstoši Regulai Nr. 800/2008, tai ir jāpieprasa no šī atbalsta saņēmēja procenti atbilstoši piemērojamo valsts tiesību normām.”* EST sprieduma 137. punktā Eiropas Savienības tiesa ir skaidri norādījusi, ka “*no Tiesas pastāvīgās judikatūras izriet, ka piemērojamais valsts tiesiskais regulējums nedrīkst būt nelabvēlīgāks nekā regulējums, kas reglamentē līdzīgas iekšēja rakstura situācijas (līdzvērtības princips), un nedrīkst būt tāds, kas padara praktiski neiespējamu vai pārmērīgi apgrūtina ar Savienības tiesību sistēmu piešķirto tiesību izmantošanu (efektivitātes princips)*”. Attiecīgi secināms, ka, nosakot pienākumu samaksāt procentus par visu laikposmu, kurā atbalsta saņēmējs ir guvis labumu no nelikumīgā komercdarbības atbalsta, atgūstamo procentu apmērs nevar būt pretrunā minētajam līdzvērtības un efektivitātes principam un tādējādi, nosakot atgūstamo procentu apmēru, ir jāievēro Eiropas Savienības tiesību normas. Tādējādi nodrošinot tiesisku skaidrību, Projekts paredz pārņemt Eiropas Komisijas nelikumīga un nesaderīga komercdarbības atbalsta atgūšanas procentu metodiku atbilstoši Padomes regulas Nr. 2015/1589 16. panta 2. punkta un Komisijas 2004. gada 21. aprīļa regulas (EK) Nr. 794/2004, *ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai* (turpmāk – Komisijas regula Nr. 794/2004) 10. un 11. panta nosacījumiem. Vienlaikus, Eiropas Komisija ar 2019. gada 8. novembra vēstuli ir apstiprinājusi, ka neiebilst iepriekš minētās metodikas piemērošanai, atgūstot nelikumīgo komercdarbības atbalstu pēc dalībvalsts iniciatīvas, ievērojot EST spriedumā Nr. C-349/17 noteikto pienākumu. Projektā noteiktā kārtība nelikumīgā valsts atbalsta un procentu atgūšanai būs piemērojama tajos gadījumos, kad par nelikumīga valsts atbalsta atgūšanu nav pieņemts Eiropas Komisijas lēmums.  Likuma 8. panta piektā daļa pēc būtības nodrošina pienākumu atmaksāt nelikumīgo valsts atbalstu attiecīgi valsts un pašvaldību budžetā, ko atbilstoši spēkā esošajiem normatīvajiem aktiem būtu jānodrošina saskaņā ar likumā “Par nodokļiem un nodevām” 23. pantā noteikto kārtību un termiņiem. Taču, ņemot vērā to, ka likuma “Par nodokļiem un nodevām” 23. panta otrā daļa nosaka pienākumu nodokļu administrācijai aprēķināt nodokļus tikai triju gadu laikā pēc likumā noteiktā maksāšanas termiņa, ja, nosakot nodokļu maksājumu apmēru, ir pārkāpti likumi, Ministru kabineta noteikumi vai vietējo pašvaldību saistošie noteikumi, taču praksē var pastāvēt gadījumi, kad nelikumīgs valsts atbalsts tika saņemts arī ilgākā laikposmā, nepieciešams noteikt kārtību nelikumīgā valsts atbalsta atgūšanai gadījumos, kad nelikumīgais valsts atbalsts būtu atgūstams par periodu, kas pārsniedz likumā “Par nodokļiem un nodevām” 23. panta otrajā daļā noteikto triju gadu termiņu (par periodu no 4. gada līdz 10. gadam), tādējādi nodrošinot korektu valsts atbalsta kontroles regulējuma ievērošanu attiecībā uz nelikumīgā valsts atbalsta atgūšanu. Attiecīgi projekts nosaka kārtību, saskaņā ar kuru, tiek aprēķināta un atgūta visa nelikumīga valsts atbalsta summa par nelikumīga valsts atbalsta procentu aprēķina periodu.  ***Par nelikumīgā valsts atbalsta summas atgūšanas kārtību***  Likums ir valsts atbalsta programma, un šī valsts atbalsta piešķiršanā ir iesaistītas vairākās institūcijas katra ar savu kompetenci:   * Brīvostu pārvaldes un zonu pārvaldes kā atbalsta sniedzēju kompetence ir izsniegt atļauju, kas apliecina tiesības saņemt Likumā noteiktos tiešo nodokļu atvieglojumus un slēgt līgumus par ieguldījumu vai paredzamo algu izmaksu veikšanu, nosakot tiešo nodokļu atvieglojumu piemērošanas nosacījumus konkrētajos līgumos par ieguldījumu veikšanu paredzētajiem ieguldījumiem vai paredzamo algu izmaksu veikšanu paredzētajām algu izmaksām; * Attiecīgās pašvaldības kompetence ir nekustamā īpašuma nodokļa atlaides piemērošana/administrēšana; * Valsts ieņēmumu dienesta (turpmāk – VID) kompetence ir uzņēmuma ienākuma nodokļa atlaides piemērošana/administrēšana.   Ņemot vērā iesaistīto institūciju lomu valsts atbalsta sniegšanā, Projekts nosaka katras iesaistītās institūcijas lomu/kompetenci arī attiecīgi nelikumīga valsts atbalsta un procentu aprēķināšanā un atgūšanā.  Ņemot vērā Komisijas paziņojumā noteiktās atziņas par nelikumīga un nesaderīga valsts atbalsta atgūšanu (2019/C 247/01) (turpmāk – Paziņojums) un tajā ietverto Eiropas Savienības tiesas judikatūru, tai skaitā Paziņojuma 29.punktā minēto, ka: “*[..]* *atgūšana jāīsteno efektīvi un nekavējoties, ievērojot procedūras regulas 16. panta 2. punktu un 16. panta 3. punktu. Dalībvalsts veiktie pasākumi nevar būt tikai vērsti uz tūlītēju un efektīvu atgūšanas lēmuma izpildi, bet šī atgūšana ir faktiski jāpanāk*.”, jo īpaši ņemot vērā, ka Paziņojuma 53.punktā noradīts, ka: “*Pienākums atgūt atbalstu nav arī atkarīgs no saņēmēja ekonomiskā stāvokļa. Uzņēmuma finansiālās grūtības vai pat maksātnespēja nav pierādījums tam, ka atgūšana nav iespējama*.” un Paziņojuma 133.punktā noteikto: “*Neviena attiecīgās dalībvalsts iestāde, tostarp tiesas, nedrīkst piemērot valsts maksātnespējas procedūru noteikumus vai valsts noteikumus par brīvprātīgu likvidāciju, ja tie, atstājot atgūstamo atbalstu saņēmēja rīcībā, nenodrošina tūlītēju un efektīvu Komisijas atgūšanas lēmuma izpildi* [..]”, Projekts paredz nosacījumus, kas nodrošina pēc iespējas īsākos termiņos no potenciālā pārkāpuma līdz lēmuma par nelikumīgā valsts atbalsta atgūšanu pieņemšanai iegūt nepieciešamo informāciju no iesaistītajām institūcijām un uzsākt nelikumīgā valsts atbalsta atgūšanas procesu.  Attiecīgi Projektā noteiktais process nelikumīgā valsts atbalsta summas atgūšanai noteikts sekojoši:   * Ņemot vērā to, ka Likumā noteiktā valsts atbalsta sniedzējs ir attiecīgā brīvostas pārvalde vai zonas pārvalde, kas veic valsts atbalsta nosacījumu pārbaudi un slēdz ar zonu kapitālsabiedrībām un licencētām kapitālsabiedrībām līgumus par ieguldījumu vai paredzamo algu izmaksu veikšanu, tad pamatpienākums veikt nelikumīgā valsts atbalsta izvērtēšanu un lēmuma par nelikumīgā valsts atbalsta atgūšanu pieņemšanu tiek noteikts attiecīgajai brīvostas pārvaldei vai zonas pārvaldei. Attiecīgi, brīvostas pārvalde vai zonas pārvalde, saņemot informāciju no institūcijas par potenciālu nelikumīgu valsts atbalstu vai arī pati konstatējot potenciālu nelikumīgu valsts atbalstu, uzsāk šīs informācijas izvērtēšanu, lai gūtu nepieciešamos secinājumus par nelikumīgā atbalsta esamību. Ar institūciju Projekta izpratnē saprot jebkuru valsts vai pašvaldību iestādi.   Vienlaikus, Administratīvā procesa likuma 59. panta pirmās daļas pirmais teikums noteic, ka pēc administratīvās lietas ierosināšanas iestāde iegūst informāciju, kas saskaņā ar normatīvajiem aktiem ir nepieciešama, lai pieņemtu attiecīgo lēmumu, savukārt minētā panta otrās daļas pirmais teikums paredz, ka iegūstot informāciju, iestāde var izmantot visas tiesiskās metodes, arī iegūt informāciju no administratīvā procesa dalībniekiem, citām institūcijām, kā arī liecinieku, ekspertu, apskates, dokumentu un cita veida pierādījumu palīdzību. Attiecīgi, gadījumā, ja brīvostas pārvaldei vai zonas pārvaldei nelikumīgā valsts atbalsta izvērtēšanai ir nepieciešams saņemt no konkrētās zonas kapitālsabiedrības vai licencētas kapitālsabiedrības, VID, attiecīgās pašvaldības un citas institūcijas vai kapitālsabiedrības, kas var būt piemēram AS “ALTUM”, tai, pamatojoties uz Administratīvā procesa likuma 59. panta pirmo un otro daļu ir tiesības pieprasīt un saņemt nepieciešamo informāciju no tām. Attiecīgi brīvostas pārvalde vai zonas pārvalde ir tiesīga veikt informācijas pieprasījumu, ievērojot institūciju kompetences.   * Tā kā informācija par faktiski piešķirtajiem tiešo nodokļu atvieglojumiem konkrētām zonu kapitālsabiedrībām un licencētām kapitālsabiedrībām ir pieejama VID, kas ir nodokļu administrējošā iestāde ar nepieciešamo kapacitāti nodokļu administrēšanas jomā, Projekts nosaka pienākumu VID aprēķināt nelikumīgā valsts atbalsta summu pēc brīvostas pārvaldes vai zonas pārvaldes pieprasījuma, ja brīvostas pārvalde vai zonas pārvalde veiktā potenciālā nelikumīgā valsts atbalsta izvērtējuma ietvaros konstatē nelikumīgu valsts atbalstu brīvostas pārvaldes vai zonas pārvaldes lēmuma par nelikumīga valsts atbalsta atgūšanu pieņemšanai. Ar Projektu netiek paredzēts VID pienākums veikt nelikumīga valsts atbalsta esamības izvērtēšanu. Vienlaikus projekts nosaka, ka VID ir tiesības, informējot attiecīgo brīvostas pārvaldi vai zonas pārvaldi, pieprasīt un desmit darbdienu laikā saņemt informāciju no konkrētās zonas kapitālsabiedrības vai licencētas kapitālsabiedrības, attiecīgās pašvaldības un citas institūcijas vai kapitālsabiedrības, ja tā ir nepieciešama šī aprēķina veikšanai. Papildus šajā gadījumā VID ir tiesības sagatavot un nosūtīt brīvostas pārvaldei vai zonas pārvaldei minēto aprēķinu 2 mēnešu laikā pēc brīvostas pārvaldes vai zonas pārvaldes pieprasījuma saņemšanas, nevis desmit darbdienu laikā. * Projekts nosaka, ka VID sniedz atgūstamās nelikumīgā valsts atbalsta summas aprēķinu, norādot atgūstamās summas katram tiešo nodokļu veidam atsevišķi, kas nepieciešams ar mērķi, lai gan lēmuma par nelikumīgā valsts atbalsta atgūšanu adresātam, gan attiecīgā tiešo nodokļu veida administrējošajai iestādei (uzņēmuma ienākuma nodokļa (UIN) gadījumā – VID, nekustamā īpašuma nodokļa (NĪN) gadījumā – pašvaldība) būtu skaidrs, kurā budžetā – valsts vai pašvaldības – būtu iemaksājama atgūstamā nelikumīga valsts atbalsta summas daļa. Papildus, ņemot vērā to, ka uz brīvostas pārvaldes vai zonas pārvaldes pieprasījuma iesniegšanas brīdi lēmums par nelikumīga valsts atbalsta atgūšanu vēl nav pieņemts, kā arī lēmuma adresātam ir nepieciešams dot saprātīgu termiņu tā izpildei, VID būtu jāaprēķina nelikumīgā valsts atbalsta summa uz plānoto nelikumīga valsts atbalsta atgūšanas labprātīgās izpildes datumu. Informāciju par plānoto lēmuma par nelikumīga valsts atbalsta atgūšanu labprātīgās izpildes (30 dienas) datumu brīvostas pārvalde vai zonas pārvalde sniedz Valsts ieņēmumu dienestam. Nelikumīgs valsts atbalsts ir jāatgūst tikai tad, ja ir konstatēts valsts atbalsta prasību pārkāpums un attiecīgā ieguldījumu vai paredzamo algu izmaksu projekta ietvaros ir faktiski saņemtas tiešo nodokļu atlaides, tāpēc ir būtiski nodrošināt piešķirto tiešo nodokļu atlaižu izsekojamību. Jautājums par nepieciešamajiem izejas datiem nelikumīga valsts atbalsta summas aprēķinam ir izvērtējams un risināms citos normatīvajos aktos, piemēram, paredzot atbilstošus grozījumus Ministru kabineta 2015. gada 24. februāra noteikumos Nr. 106 “Noteikumi par speciālo ekonomisko zonu un brīvostu kapitālsabiedrību un pašvaldību pārskatu veidlapu paraugiem un to aizpildīšanas un iesniegšanas kārtību”. * Projekts nosaka, ka pēc VID aprēķina saņemšanas brīvostas pārvalde vai zonas pārvalde pieņem lēmumu par nelikumīgā valsts atbalsta atgūšanu un paziņo to konkrētajai zonas kapitālsabiedrībai vai licencētai kapitālsabiedrībai un nosūta VID un attiecīgajai pašvaldībai. Lēmumam par nelikumīgā valsts atbalsta atgūšanu pievieno minēto VID aprēķinu. Ņemot vērā to, ka ar lēmuma par nelikumīga valsts atbalsta atgūšanu tiek konstatēts, ka zonas kapitālsabiedrība vai licencētā kapitālsabiedrība ir saņēmusi nelikumīgu valsts atbalstu, turpmāka tiešo nodokļu atvieglojumu saņemšana par veiktajiem ieguldījumiem vai algu izmaksām saskaņā ar attiecīgo līgumu par ieguldījumu vai paredzamo algu izmaksām veikšanu nav pieļaujama un brīvostas pārvaldei vai zonas pārvaldei jāveic nepieciešamās darbības turpmākas tiešo nodokļu atvieglojumu saņemšanas pārtraukšanai. Tādā veidā, gadījumos, ja zonas kapitālsabiedrībai vai licencētai kapitālsabiedrībai ir noslēgti vairāki līgumi par ieguldījumu vai paredzamo algu izmaksu veikšanu, tad nelikumīgā valsts atbalsta atgūšanas process neskar pārējo līgumu ietvaros piešķirto valsts atbalstu. Attiecīgi nelikumīga valsts atbalsta atgūšanas process neliedz zonas kapitālsabiedrībai vai licencētai kapitālsabiedrībai pretendēt uz jauna valsts atbalsta saņemšanu ar Likumu ieviestajā atbalsta programmā vai citās atbalsta programmās, ja normatīvie akti neparedz pretējo. * Ja zonas kapitālsabiedrība vai licencēta kapitālsabiedrība iemaksā nelikumīgā valsts atbalsta summu pirms labprātīga nelikumīgā valsts atbalsta summas iemaksas perioda beigu datuma, tai ir tiesības 2 mēnešu laikā no nelikumīgā valsts atbalsta summas iemaksas dienas lūgt Valsts ieņēmumu dienestu un attiecīgo pašvaldību atmaksāt pārmaksāto nelikumīgā valsts atbalsta summas daļu. Pārmaksātā nelikumīgā valsts atbalsta summas daļa šī Projekta ietvaros ir pielīdzināma pārmaksātajai nodokļu summai un tās atmaksa veicama, ievērojot likuma “Par nodokļiem un nodevām” 28. panta otrajā daļā noteikto kārtību. * Projekts nosaka, ka VID un attiecīgā pašvaldība veic pārbaudi par lēmumā par nelikumīgā valsts atbalsta atgūšanu noteiktā nelikumīgā valsts atbalsta summas iemaksas izpildi atbilstoši savai kompetencei valsts un pašvaldības budžetā un desmit darbdienu laikā no lēmuma par nelikumīgā valsts atbalsta atgūšanu izpildes vai labprātīgā izpildes termiņa beigām informē par to attiecīgo brīvostas pārvaldi vai zonas pārvaldi. * Ja zonas kapitālsabiedrība vai licencēta kapitālsabiedrība neizpilda lēmumā par nelikumīgā valsts atbalsta atgūšanu noteikto pienākumu, projekts nosaka, ka VID un attiecīgā pašvaldība atbilstoši savai kompetencei (VID par uzņēmuma ienākumu nodokli, savukārt pašvaldība par nekustamā īpašuma nodokli) veic lēmuma par nelikumīga valsts atbalstu atgūšanu piespiedu izpildi normatīvajos aktos noteiktajā kārtībā un VID, ņemot vērā jau sākotnēji veikto nelikumīgā valsts atbalsta summas aprēķinu, veic atgūstamās nelikumīgā valsts atbalsta summas pārrēķinu uz aktuālo nelikumīga valsts atbalsta atgūšanas dienu. VID un attiecīgā pašvaldība desmit darbdienu laikā no lēmuma par nelikumīgā valsts atbalsta atgūšanu piespiedu izpildes procesa beigām informē par to attiecīgo brīvostas pārvaldi vai zonas pārvaldi. * Projekts paredz, ka lēmumu par nelikumīgā valsts atbalsta atgūšanu zonas kapitālsabiedrība vai licencēta kapitālsabiedrība var pārsūdzēt Administratīvā procesa likumā noteiktajā kārtībā tiesā. Par lēmuma par nelikumīgā valsts atbalsta atgūšanu pārsūdzēšanu brīvostas pārvalde vai zonas pārvalde informē VID un attiecīgo pašvaldību.   Vienlaikus attiecībā uz Projekta 12. punktu attiecas Administratīvā procesa likuma 185. panta ceturtās daļas 1. punkta noteiktais izņēmums, no kura izriet, ka lēmuma par nelikumīgā valsts atbalsta atgūšanu pārsūdzēšana neaptur VID un attiecīgās pašvaldības lēmuma piespiedu izpildi. Minētais izņēmums ir piemērojams, lai nodrošinātu tūlītēju un efektīvu nelikumīga (un nesaderīga) komercdarbības atbalsta atgūšanu, kas izriet no Eiropas Savienības tiesu judikatūrā nostiprinātajām atziņām. Saskaņā ar Administratīvā procesa likuma 185. panta ceturtās daļas 1. punktu noteikts, ka Administratīvā procesa likuma 185. panta pirmā daļa par administratīvā akta darbības apturēšanu neattiecas, ja administratīvais akts uzliek pienākumu samaksāt nodokli, nodevu vai veikt citu maksājumu valsts vai pašvaldības budžetā, izņemot sodoša rakstura maksājumus (naudas sodus un soda naudas). Tā kā konkrētajā gadījumā nelikumīga valsts atbalsta summa ietver nesamaksāto nodokļa apmēru un ar to saistīto maksājumu summas, kas nebūtu uzskatāmas par sodoša rakstura maksājumiem, attiecībā uz lēmuma par nelikumīgā valsts atbalsta atgūšanu izpildi ir attiecināms Administratīvā procesa likuma 185. panta ceturtās daļas 1. punkts.  ***Par Projektā ietvertajiem terminiem***  Nelikumīga valsts atbalsta apmēra, nokavējuma naudas un nelikumīga valsts atbalsta procentu atgūšanas nodrošināšanai, Projektā tika ieviesti vairāki termini:   * **nelikumīgs valsts atbalsts** – kas pēc būtības ir juridiska kvalifikācija tādam valsts atbalstam (tiešo nodokļu atvieglojumam/atlaidēm), kas piešķirts, neievērojot Likumā noteiktos valsts atbalsta piešķiršanas nosacījumus, tai skaitā valsts atbalsts, ko tā saņēmējs izmanto, pārkāpjot līguma par ieguldījumu vai paredzamo algu izmaksu veikšanu nosacījumus vai pārkāpjot Eiropas Komisijas lēmuma, kas pieņemts, atbilstoši Padomes regulas Nr. 2015/1589 4. panta 3. punktam vai 9. panta 3. vai 4. punktam, nosacījumus, un ar kuru konstatēšanu attiecīgā zonas kapitālsabiedrība vai licencētā kapitālsabiedrība zaudē tiesības uz valsts atbalsta piešķiršanu konkrētam sākotnējo ieguldījumu projektam un kurai ir pienākums iemaksāt valsts un pašvaldību budžetā jau faktiski piešķirto valsts atbalsta apmēru kopā ar nokavējuma naudu un/vai nelikumīgā valsts atbalsta procentiem; * **nelikumīgs valsts atbalsta apmērs** – ar ko saprot katru nelikumīga valsts atbalsta piešķīrumu jeb tiešo nodokļu atvieglojumu noteiktajā periodā, kas faktiski saņemts tiešo nodokļu atvieglojuma/atlaižu veidā līguma par ieguldījumu vai paredzamo algu izmaksu veikšanu ietvaros uz attiecīgā nodokļa samaksas termiņa dienu; * **nelikumīga valsts atbalsta procenti** – procenti, kas saskaņā ar Projektā noteikto metodiku aprēķināti nelikumīgā valsts atbalsta saņēmējam par nelikumīgu valsts atbalsta apmēru. Projekts nosaka, ka nelikumīga valsts atbalsta procentus rēķina par nelikumīga valsts atbalsta apmēriem (tiešo nodokļu atvieglojumu piešķīrumiem) periodā, kas pārsniedz likuma "[Par nodokļiem un nodevām](https://likumi.lv/ta/id/33946-par-nodokliem-un-nodevam)" [23. panta](https://likumi.lv/ta/id/33946-par-nodokliem-un-nodevam#p23) otrajā daļā noteikto termiņu, proti, periodā līdz *n-4* gadam (ieskaitot), un šo procentu uzrēķins apstājas ar visa nelikumīga valsts atbalsta summas (kas ietver visus nelikumīgā valsts atbalsta apmērus, nelikumīga valsts atbalsta procentus un nokavējuma naudu) iemaksu attiecīgi valsts (UIN) un pašvaldības (NĪN gadījumā) budžetā (nelikumīga valsts atbalsta procentu aprēķina perioda beigām); * **nelikumīga valsts atbalsta procentu aprēķina periods** – laika periods no (pirmā) nelikumīgā valsts atbalsta apmēra saņemšanas līdz nokavējuma naudas, nelikumīga valsts atbalsta apmēra un nelikumīga valsts atbalsta procentu pilnīgai iemaksai attiecīgi valsts un pašvaldības budžetā. Skaidrojam, ka atbilstoši noteikumu projekta 13. punktam nelikumīgā valsts atbalsta apmēra un nelikumīga valsts atbalsta procentu summu aprēķina par tiem nelikumīgā valsts atbalsta apmēriem, kas saņemti periodā, kas pārsniedz trīs gadu periodu, skaitot atpakaļ no lēmuma par nelikumīga valsts atbalsta atgūšanu pieņemšanas brīža, nelikumīga valsts atbalsta procentu aprēķins beidzas ar nelikumīga valsts atbalsta procentu aprēķina perioda beigām jeb nelikumīgā valsts atbalsta apmēra, nelikumīga valsts atbalsta procentu un nokavējuma naudas summas pilnīgu atmaksu. Savukārt attiecībā uz aprēķina perioda noteikšanu skaidrojam, ka pēc esošās noteikumu projekta 5. punkta redakcijas, šī perioda beigu datumu Valsts ieņēmumu dienestam norādīs attiecīgā brīvostas pārvalde vai zonas pārvalde, nosakot, lēmuma par nelikumīga valsts atbalsta atgūšanu plānoto pieņemšanas brīdi, kuram attiecīgi pieskaitītu labprātīgā lēmuma izpildes termiņa 30 dienas; * **nelikumīgā valsts atbalsta summa** – atgūstamā nelikumīga valsts atbalsta apmērs, nokavējuma nauda un nelikumīga valsts atbalsta procenti, kas aprēķināti saskaņā ar projekta III. nodaļā noteikto metodiku. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Satiksmes ministrija, Vides aizsardzības un reģionālās attīstības ministrija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | * + - 1. Likumā noteiktās brīvostu pārvaldes un zonu pārvaldes, VID un attiecīgās pašvaldības       2. Likumā noteiktās zonu kapitālsabiedrības un licencētās kapitālsabiedrības |
| 2. | Tiesiskā regulējuma ietekme uz tautsaimniecību un administratīvo slogu | Projekts nosaka skaidru kārtību Likuma ietvaros saņemtā nelikumīgā valsts atbalsta atgūšanai, lai ievērotu Eiropas Savienības tiesas 2019. gada 5. marta spriedumā Nr. C-349/17 noteikto pienākumu. |
| 3. | Administratīvo izmaksu monetārs novērtējums | Projekts nepalielinās administratīvo slogu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Padomes 2015. gada 13. jūlija Regulas (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai.  Komisijas 2004. gada 21. aprīļa regula (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai.  Eiropas Savienības Tiesas 2019. gada 5. marta spriedums lietā Nr. C-349/17. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Padomes 2015. gada 13. jūlija Regulas (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai.  Komisijas 2004. gada 21. aprīļa regula (EK) Nr. 794/2004, ar ko īsteno Padomes Regulu (ES) 2015/1589, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Padomes regulas Nr. 2015/1589 4. panta 3. punkts vai 9. panta 3. vai 4. punkts | Projekta 2.1. apakšpunkts | Regulas prasības tiek ieviestas pilnībā. | | Projekta vienības neparedz stingrākas prasības. |
| Padomes regulas Nr. 2015/1589 16. panta 2. punkts | Projekta 14. punkts | Regulas prasības tiek ieviestas pilnībā. | | Projekta vienības neparedz stingrākas prasības. |
| Komisijas regulas Nr. 794/2004 11. pants | Projekta 14. punkts | Regulas prasības tiek ieviestas pilnībā. | | Projekta vienības neparedz stingrākas prasības. |
| Komisijas regulas Nr. 794/2004 9. un 10. pants | Projekta 14. punkts | Regulas prasības tiek ieviestas pilnībā. | | Projekta vienības neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību | Projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | | |
| Cita informācija | Nav. | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | | | |
| A | B | | C | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | |
| Projekts šo jomu neskar. | Projekts šo jomu neskar. | | Projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | | | |
| Cita informācija | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu ir publicēta Finanšu ministrijas tīmekļvietnes sadaļas “Sabiedrības līdzdalība” apakšsadaļā “Tiesību aktu projekti” “Komercdarbības atbalsta kontroles politika”. Līdz ar to sabiedrības pārstāvji var līdzdarboties Projekta izstrādē, rakstveidā sniedzot viedokļus par likumprojektu.  Projekts pēc tā izsludināšanas Valsts sekretāru sanāksmē ir publiski pieejams Ministru kabineta tīmekļvietnes sadaļā „Tiesību aktu projekti”. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties Projekta izstrādē, rakstveidā sniedzot viedokļus par projektu, kas 2020.gada 7.septembrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Komercsabiedrības atbalsta kontroles politika”, adrese: <https://www.fm.gov.lv/lv/sabiedribas_lidzdaliba/tiesibu_aktu_projekti/komercdarbibas_atbalsta_kontroles_politika#project668>)  un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>.  Projekta izstrādes ietvaros, tika organizētas vairākas sanāksmes (attālināti MS Teams datorprogrammā) 22.09.2020., 29.09.2020. un 03.11.2020., kurā tika aicināti piedalīties zonas un brīvostu pārvaldes, Satiksmes ministrijas, Vides aizsardzības un reģionālas attīstības ministrijas, Valsts ieņēmumu dienesta un Latvijas pašvaldību savienības pārstāvji, no kurām Latvijas pašvaldību savienības pārstāvji ņēma dalību 03.11.2020. |
| 3. | Sabiedrības līdzdalības rezultāti | Tika saņemti priekšlikumi un komentāri par Projektu no zonas un brīvostu pārvaldēm, kas bija ļoti noderīgi Projekta izstrādē un iespēju robežās ņemti vērā. No Latvijas pašvaldību savienības iebildumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās VID, Latgales speciālās ekonomiskās zonas pārvalde, Rēzeknes speciālās ekonomiskās zonas pārvalde, Liepājas speciālās ekonomiskās zonas pārvalde, Ventspils brīvosta, Rīgas Brīvostas un attiecīgās pašvaldības. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošo institūciju likvidācija vai reorganizācija nav nepieciešama. Projekts tiks īstenots esošo cilvēkresursu ietvaros. Projektā paredzēts veikt jaunus uzdevumus un pienākumus – pēc brīvostas pārvaldes vai zonas pārvaldes pieprasījuma VID veikt atgūstamās nelikumīgā valsts atbalsta summas aprēķinu brīvostas pārvaldes vai zonas pārvaldes lēmuma par nelikumīgā valsts atbalsta atgūšanu sagatavošanai, kā arī VID un attiecīgās pašvaldības pienākumu atbilstoši savai kompetencei (VID par uzņēmuma ienākumu nodokli, savukārt pašvaldība par nekustamā īpašuma nodokli) veikt lēmuma par nelikumīga valsts atbalstu atgūšanu piespiedu izpildi normatīvajos aktos noteiktajā kārtībā un brīvostas pārvaldei vai zonas pārvaldei veikt nelikumīga valsts atbalsta izvērtējumu un pieņemt lēmumu par nelikumīga valsts atbalsta summas atgūšanu. |
| 3. | Cita informācija | Nav. |

Finanšu ministrs Jānis Reirs

Jenuševskis, 67095478

Jurijs.Jenusevskis@fm.gov.lv